钦定古今图书集成/明伦汇编/氏族典/第578卷 > 《梁书》 > 陀满胡土门
## 钦定古今图书集成/明伦汇编/氏族典/第578卷 > 《梁书》 > 陀满胡土门

按《金史陀满胡土门传》：“胡土门，字子秀，策论进士，累
官知临洮府兼本路兵马都总管。叛贼兰州极陈僧
等诱夏人入寇，围临洮凡半月，城中兵数千，而粟且
不支，众皆危之。胡土门日为开谕逆顺祸福，皆自奋。
因捕其党欲为内应者二十人斩之，夜出袭贼垒，夏
兵大乱，金军乘之，遂大捷，夏人遁去。贞祐四年，知河”
中府事，权河东南路宣抚副使，进元帅右监军。兴定
二年，为绛阳军节度使，兼绛州管内观察使，迁元帅
左监军，行元帅府事，兼知晋安府、河东南路兵马都
总管。三年，改知归德府事。正大三年，复为临洮府总
管。四年五月，城破被执。诱之降，不应，使之跪，不从，以
刀乱斫其膝胫，终不为屈，遂杀之。五年，诏赠中京留
守，立像褒忠庙，录用其子孙。其妻乌古论氏，亦死节。